REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/121-15

25. maj 2015. godine

B e o g r a d

ZAPISNIK

23. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. MARTA 2015. GODINE

Sednica je počela u 11 časova i 10 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Vladan Milošević, Radmilo Kostić, Jelena Mijatović, Aleksandar Jovičić i Đorđe Čabarkapa.

Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića) i Ivana Dinić (zamenik člana Odbora Novice Tončeva).

Sednici nisu prisustvovali članovi Odbora: Dragoljub Zindović, Dragomir Karić, Olivera Pauljeskić, Novica Tončev, Dragan Šutanovac, Ivan Karić, Vladimir Marinković, Mladen Grujić, Dejan Čapo i Enis Imamović.

Sednici su, na poziv predsednika, prisustvovali iz Komisije za zaštitu konkurencije: Miloje Obradović, predsednik Komisije, Veljko Milutinović, član Saveta, Mirjana Mišković Vukašinović, član Saveta, Ivan Ugrin, član Saveta, Marko Obradović, član Saveta, Dragan Penezić, sekretar Komisije, Ljiljana Pavlović, rukovodilac Sektora za pravne poslove, Boris Lemberger, rukovodilac Sektora za ispitivanje koncentracija, Čedomir Radojčić, rukovodilac Sektora za utvrđivanje povreda konkurencije i Mirjana Milovanović, rukovodilac Sektora za materijalno-finansijske poslove.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Godišnjeg izveštaja o radu Komisije za zaštitu konkurencije za 2014. godinu (broj 02-459/15 od 26. februara 2015. godine).

Prva tačka dnevnog reda – **Razmatranje Godišnjeg izveštaja o radu Komisije za zaštitu konkurencije za 2014. godinu**

Odbor je razmotrio Godišnji izveštaj o radu Komisije za zaštitu konkurencije za 2014. godinu i podneo Izveštaj i Predlog zaključka Narodnoj skupštini.

U uvodnim napomenama, predsednik Komisije za zaštitu konkurencije je ukazao na neke izazove sa kojima se suočio novi saziv Saveta Komisije za zaštitu konkurencije, nakon što je izabran 29. oktobra 2014. godine. Istakao je da je zatečen određen broj predmeta koji nije okončan, uprkos dugom vremenskom periodu od pokretanja postupka i činjenici da su iscrpljene mogućnosti daljeg prikupljanja dokaza. Kod određenog broja predmeta koji nisu okončani, nisu preduzete sve zakonske mere za obezbeđivanje činjenica i dokaza koji bi doprineli rešavanju predmeta. Finansijski plan Komisije za zaštitu konkurencije za 2015. godinu je usvojen od strane Vlade Republike Srbije 31. decembra 2014. godine. Normativno - pravni akti, takođe su doneti u 2014. godini, odnosno posle 29. oktobra 2014. godine, kada je počeo sa radom novi saziv Saveta Komisije za zaštitu konkurencije. Napomenuo je da je nedovoljan broj izvršilaca za obim posla u Komisiji i da ne postoji adekvatan poslovni prostor za rad.

Godišnji izveštaj o radu Komisije za zaštitu konkurencije sadrži informacije o svim najvažnijim aspektima rada Komisije u toku godine i pregled najvažnijih postupaka. To su postupci utvrđivanja povrede konkurencije, ispitivanja koncentracija i davanja mišljenja. Dat je pregled najvažnijih aktivnosti koje se odnose na proces pridruživanja Evropskoj uniji, saradnju sa drugim regulatornim telima i državnim organima i organizacijama i oblast međunarodne saradnje. Istakao je da je Komisija za zaštitu konkurencije finansijski nezavisna, ne koristi sredstva iz budžeta Republike Srbije, već se finansira izvornim prihodima od taksi. Izneo je da je popunjeno 31 radno mesto od 54 sistematizovana, što je nedovoljan broj za adekvatno obavljanje poslova. Planirano je povećanje broja zaposlenih u 2015. godini, što je predviđeno i finansijskim planom, koji je Vlada Republike Srbije odobrila. Kvalifikaciona struktura zaposlenih data je u izveštaju i pokazuje da 90% zaposlenih ima završenu visoku stručnu spremu i položen pravosudni ili državni ispit. U Komisiji nije bilo prekovremenog rada, nije bilo angažovanih po ugovoru o delu i privremenih i povremenih poslova. Komisija je u 2014. godini ostvarila suficit od oko 205,3 miliona dinara, a deo sredstava od 120 miliona dinara je prenet u budžet Republike Srbije. Komisija za zaštitu konkurencije ima račun kod Narodne banke Srbije i na njemu oko 260 miliona dinara rezerve, koja se koristi za finansiranje Komisije u slučaju da postoji potreba za tim. Prihodi su izuzetno porasli u novembru i decembru 2014. godine, a najveći trošak su zarade i one čine 65% rashoda. Istakao je da nisu korišćena sredstva za nabavku opreme, s obzirom da je deo opreme donirala Evropska komisija kroz projekat obuke zaposlenih. Troškovi javnih nabavki iznose oko 9 miliona dinara i odnose se na četiri nabavke male vrednosti i četiri centralizovane nabavke. U procesu pristupanja Evropskoj uniji, na skriningu održanom 4. i 5. novembra 2014. godine, Komisija za zaštitu konkurencije dobila je sve pohvale. Pored učešća u radu pregovaračke grupe za Poglavlje osam, Komisija učestvuje u radu i u pregovaračkim grupama za Poglavlje deset – informatičko društvo i mediji, Poglavlje 14 – saobraćajna politika i Poglavlje 15 – energetika. Komisija za zaštitu konkurencije postupa u skladu sa članom 73. Sporazuma o stabilizaciji i pridruživanju, kojim se regulišu pitanja zaštite konkurencije. Preporuka Evropske komisije je da Komisija treba da daje mišljenje na zakone i propise Republike Srbije. Da bi postojalo razumevanje i sagledavanje značaja Komisije za zaštitu konkurencije, planirani su regionalni sastanci u saradnji sa Privrednom komorom, na kojima će se promovisati značaj, uloga, suština i zadatak Komisije za zaštitu konkurencije.

Smatra da je podatak o prijavi koncentracija u 2014. godini od izuzetne važnosti, jer se vidi da su inostrana pravna lica bila zainteresivana za prisutnost na tržištu Republike Srbije. Prijave su stizale iz Nemačke (11), Holandije (10), Luksemburga (sedam), SAD, Švajcarske, Slovenije i Austrije (po šest), UAE (tri), Mađarske, Hrvatske, Republike Irske, Italije, Kipra, Ukrajine, BIH i Rumunije (po dve). Urađena je sektorska analiza nafte i naftinih derivata i u planu su da se urade još tri sektorske analize. Potpisan je Protokol o saradnji i razmeni informacija sa Agencijom za privredne registre. Služba i članovi Saveta Komisije za zaštitu konkurencije učestvuju kao predavači na međunarodnim skupovima i seminarima. Projekti koji još uvek traju su: „Jačanje institucionalnih kapaciteta Komisije za zaštitu konkurencije Republike Srbije“ i „Problem sveobuhvatne obuke i podrške zaposlenima u Komisiji za zaštitu konkurencije“. U podizanju svesti o značaju konkurencije najviše problema ima kod javnih preduzeća. Javna preduzeća nisu dovoljno informisana i njihova edukacija treba da bude podignuta na viši nivo, kako bi shvatili značaj i ulogu Komisije za zaštitu konkurencije. Savet Komisije za zaštitu konkurencije će nastojati da realizuje sve ono što je izneto pred Evropsku komisiju kao smernice za misiju, viziju, strategiju i ciljeve.

U diskusiji, narodni poslanici su postavili pitanja i izneli stavove i mišljenja. Postavljena su sledeća pitanja, a odnosila su se na finansijsko poslovanje Komisije u 2014. godini:

- koji su to realizovani troškovi po ugovoru i zašto je na to potrošeno oko 70000 evra;

- kome, kako i zašto je dato 1.103.604 dinara na ime naknada za zaposlene;

- ko je iz Komisije za zaštitu konkurencije putovao, gde je putovao, zašto je putovao, koliko dana i kolike su dnevnice;

- koliko je budžet Republike Srbije imao koristi od Komisije za zaštitu konkurencije;

- koliko iznose prosečne zarade bez poreza i doprinosa članova Saveta i zaposlenih u Komisiji za zaštitu konkurencije u 2014. godini.

U raspravi, izneto je da treba razjasniti pojedine stavke koje se odnose na finansijsko poslovanje Komisije u 2014. godini, a odnose se, pre svega, na realizovane iznose za zarade, nagrade za zaposlene, troškove putovanja, usluge po ugovoru i socijalna davanja. Traženo je da Komisija za zaštitu konkurencije dostavi Odboru informaciju o strukturi rashoda Komisije u 2014. godini, posebno za troškove po ugovoru, naknade za zaposlene i zarade zaposlenih sa presekom stanja do 29. oktobra 2014. godine i od 29. oktobra do 31. decembra 2014. godine, od kada je novi saziv Saveta Komisije.

Povodom rasprave Miloje Obradović, predsednik Komisije za zaštitu konkurencije je izneo da ukupni prihodi u 2014. godini iznose oko 325 miliona dinara, a rashodi oko 119,7 miliona dinara, tako da je suficit oko 205,3 miliona dinara. Od 205,3 miliona dinara u budžet je preneto 120 miliona dinara, a ostatak se nalazi u Narodnoj banci Srbije kao rezerva. Istakao je da 90% zaposlenih u stručnoj službi Komisije za zaštitu konkurencije ima završenu visoku stručnu spremu i prosečnu zaradu bez poreza i doprinosa od 99 123 dinara. Zarada predsednika Komisije za zaštitu konkurencije, bez poreza i doprinosa, je 232 718 dinara, a članova Saveta Komisije je 193 931 dinara. Član Saveta koji nije zaposlen u Komisiji za zaštitu konkurencije prima naknadu po ugovoru. Troškovi po ugovoru podrazumevaju novčanu naknadu člana Saveta, čišćenje prostorija i obezbeđenje. Napomenuo je da je najveći trošak bilo putovanje za Brisel, ali da ne uzima novac na ime dnevnica za službena putovanja. Istakao je da iznos od oko 72 miliona dinara obuhvata zarade zaposlenih u službi i predsednika i tri člana Saveta Komisije za zaštitu konkurencije. Rekao je da će dostaviti Odboru traženu informaciju koja će sadržati strukturu rashoda Komisije u 2014. godini.

U diskusiji su učestvovali Aleksandra Tomić, Dragan Jovanović i Miloje Obradović.

Odbor je jednoglasno utvrdio Predlog zaključka povodom razmatranja Godišnjeg izveštaja o radu Komisije za zaštitu konkurencije za 2014. godinu, koji je podneo Narodnoj skupštini, sa predlogom da ga Narodna skupština razmotri i donese zaključak po hitnom postupku, u skladu sa čl. 167. i 193. Poslovnika Narodne skupštine, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10 ) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici \_\_\_\_\_\_\_ zasedanja, održanoj \_\_\_\_\_2015. godine, donela je

ZAKLjUČAK

povodom razmatranja Godišnjeg izveštaja o radu Komisije za zaštitu konkurencije za 2014. godinu

1. Prihvata se Godišnji izveštaj o radu Komisije za zaštitu konkurencije za 2014. godinu.
2. Ovaj zaključak objaviti u “Službenom glasniku Republike Srbije”.

RS Broj \_\_

U Beogradu, \_\_\_\_ 2015. godine

NARODNA SKUPŠTINA

PREDSEDNIK

Maja Gojković“

Za izvestioca Odbora i predstavnika predlagača Predloga zaključka na sednici Narodne skupštine određena ja Aleksandra Tomić, predsednik Odbora.

Sednica je zaključena u 11 časova i 45 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |